Túrakód: F\_Lig\_Parke-2,9 / Táv.: 2,9 / Frissítve: 2022-01-04

Túranév: Futó\_Liget és Parkerdő-2,9 km

Teljesítménytúránk 6 résztávból áll.

Teljesítése 7 ellenőrzőpont-igazolást igényel.

Rajtja és célja ugyanott van: Rajt-Cél *(Dózsa-ház)* / 001QR /  
N46 39.154 E20 15.191.

Az épület közelében parkolók is találhatóak.

*(A túra navigációjának elsődleges anyaga a letölthető nyomvonal. Ennek használata, vagy helyismeret hiányában nem ajánlott elkezdeni a túrát! A leírás nem helyettesíti a nyomvonal használatát, csupán kiegészíti azt.)*

1. résztáv: /Rajt-Cél *(Dózsa-ház)* - Liget és Parkerdő / 1/  
A rajt QR-kód beolvasását követően D-re, a boltíves híd irányába induljunk!

Rövid lépcsőn jutunk fel a járdára. Ezután keljünk át az úton, hogy bejussunk a Széchenyi Liget területére. *(A nagy forgalom miatt alapos körültekintés szükséges!)* A ligeti forgókapun belül a Széchenyi-emlékoszlop mellett elhaladva egyenesen menjünk a fő sétányon, a Koszta József Múzeum irányába. A Kubikos-szobor előtt jobbra *(ÉÉNY)* tartva, elhaladva a teniszpályák mellett, majd a kerítés sarkánál balra *(NY)* fordulva, az erdei tornapálya érintésével érünk ki az uszoda épületével párhuzamosan futó járdára. Ellenőrzőpontunkat *(Parke/1)* itt, a járda túlsó oldalán lévő fán találjuk.

2. résztáv: /Liget és Parkerdő / 1 - Liget és Parkerdő / 2/  
A pont beolvasását követően, a járdán elérve a Vecseri-foki utat, a túlsó oldalon vezető járdán kell továbbhaladnunk az Üdülőközpont létesítményeivel párhuzamosan, a Kurca-part Kalandpark kerítésének sarkához, a murvás út mentén. Az ellenkező oldalon, egy ártézi kútnál frissíthetünk.  
Irányunkat tartva, elhaladva a jobbunkon lévő tanya mellett, a telek sarkán, a kereszteződésben jobbra fordulva *(É)*, a kerítés és az erdős rész között futó úton érünk ki a Kováts Károly utcára. Itt a járda É-i oldalán lévő fán találjuk aktuális ellenőrzőpontunkat *(Parke/2)*.

3. résztáv: /Liget és Parkerdő / 2 - Liget és Parkerdő / 3/

Teljesítésigazolás után a járdán kell haladnunk, egész a végéig, közben keresztezve a Dr. Sipos Ferenc Parkerdő Otthon bevezető útját. Kiérve a járda végére, feszesebb kontroll alá kell vonni a gyerkőcöket! E szakaszon, az út menetirány szerinti bal oldalán, az erdő melletti oldalon vezet a túra, az út padkáján. Közben elérünk egy QR-kód táblát *(Parke/3)*, a nyárfasor egyik fáján.

4. résztáv: /Liget és Parkerdő / 3 - Liget és Parkerdő / 4/

Az erdő sarkánál balra fordulva *(K)*, a fák és a csatorna között kell haladni, az időnként meg-megnövő aljnövényzet között. Kiérve a Kurca partjára, irányunkat tartva, a tanya előtt elhaladva, az Otthon hátsó része látható. Kissé odébb a terület sarkától, a víz felőli oldalon, egy fiatal facsoport egyik fáján van a keresett pont *(Parke/4)*.

5. résztáv: /Liget és Parkerdő / 4 - Liget és Parkerdő / 1/  
Csekkolást követően, néhány lépés megtétele után, már ismerős, idefelé bejárt úton kell visszatérnünk a kiindulási pontra, közben beolvasva a Liget ÉNY-i sarkán található, idefelé is használt Parke/1 ellenőrzőpontot.

6. résztáv: /Liget és Parkerdő / 1 - Rajt-Cél *(Dózsa-ház)*/  
Teljes nyomvonal-átfedésben jutunk vissza a Rajt-Cél ponthoz *(001QR)*, a Dózsa-ház sarkához, a parkon keresztül.   
*(A parkon történő áthaladásunk közben látómezőnkbe kerülhet a Tanpálya több QR-kód táblája is, de nekünk most ezekkel már nem kell foglalkoznunk. Ránk a Cél vár.)*

Feldolgozták: Virág Olga, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*